1.pielikums Jūrmalas pilsētas domes

2017.gada 19.decembra lēmumam Nr.613

(protokols Nr.21, 3.punkts)

Sadarbības līgums par Projekta

“Jaunu dabas un kultūras tūrisma pakalpojumu radīšana Rīgas jūras līča rietumu piekrastē”

īstenošanu

Nr.\_\_\_\_\_\_\_\_\_\_\_\_\_\_\_

Jūrmalā 2017.gada \_\_.\_\_\_\_\_\_\_\_\_

**Jūrmalas pilsētas dome***,* reģistrācijas numurs 90000056357, adrese: Jomas ielā 1/5, Jūrmalā, LV-2015, turpmāk – Projekta iesniedzējs, tās domes priekšsēdētāja Gata Trukšņa personā, kurš rīkojas pamatojoties uz Jūrmalas pilsētas pašvaldības 2010.gada 4.februāra saistošajiem noteikumiem Nr.6 „Jūrmalas pilsētas pašvaldības nolikums”, un

**Engures novada dome***,* reģistrācijas numurs 90000050759, adrese: Jaunā iela 9, Smārdes pagasts, Engures novads, LV-3129, tās domes priekšsēdētāja Gundara Važas personā, kurš rīkojas pamatojoties uz Engures novada domes [2009.gada 9.jūlija saistošajiem noteikumiem Nr.1 „Engures novada pašvaldības nolikums”](http://www.enguresnovads.lv/uploads/filedir/sn2015_12groznolikuma.doc),

**Mērsraga novada pašvaldība***,* reģistrācijas numurs 90009477521, adrese: Lielā iela 35, Mērsrags, Mērsraga novads, LV-3284, tās domes priekšsēdētāja Roberta Šiliņa personā, kurš rīkojas pamatojoties uz Mērsraga novada pašvaldības 2011.gada 18.janvāra saistošajiem noteikumiem Nr.1/2011 „Mērsraga novada pašvaldības nolikums”,

**Rojas novada dome***,* reģistrācijas numurs 90002644930, adrese: Zvejnieku iela 3, Roja, Rojas novads, LV 3264, tās domes priekšsēdētājas Evas Kārkliņas personā, kura rīkojas pamatojoties uz Rojas novada pašvaldības 2014.gada 20.maija saistošajiem noteikumiem Nr.6/2014 „Rojas novada pašvaldības nolikums”,

turpmāk katra atsevisķi – Sadarbības partneris, un visas kopā – Sadarbības partneri,

**pamatojoties uz:**

1. Eiropas Savienības struktūrfondu un Kohēzijas fonda 2014.-2020.gada plānošanas perioda vadības likumu (turpmāk – Fondu vadības likums);
2. Ministru kabineta 2014.gada 16.decembra noteikumiem Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā”;
3. Ministru kabineta 2015.gada 10.februāra noteikumiem Nr.77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020.gada plānošanas periodā” (turpmāk – MK noteikumi Nr.77);
4. Ministru kabineta 2016.gada 24.maija noteikumiem Nr.322 “Darbības programmas “Izaugsme un nodarbinātība” prioritārā virziena “Vides aizsardzības un resursu izmantošanas efektivitāte” 5.5.1. specifiskā atbalsta mērķa “Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” īstenošanas noteikumi” (turpmāk – MK noteikumi Nr.322);
5. Ministru kabineta 2016.gada 20.decembra rīkojumu Nr.779 “Par 5.5.1. specifiskā atbalsta mērķa “Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” projektu iesniedzēju saraksta apstiprināšanu” (turpmāk – MK rīkojums);
6. 2016.gada 11.augustā starp Sadarbības partneriem noslēgto Nodomu protokolu Nr.1.2-16/1044;
7. Jūrmalas pilsētas domes 2017.gada \_\_ \_\_\_\_\_\_ lēmumu Nr.\_\_\_ “Par dalību Darbības programmas 5.5.1. specifiskā atbalsta mērķa “Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” ierobežotā projektu iesniegumu atlasē”;

noslēdz šādu sadarbības līgumu (turpmāk – Līgums).

1. **Līguma priekšmets**
   1. Sadarbības partneri vienojas sadarboties Darbības programmas “Izaugsme un nodarbinātība” prioritārā virziena “Vides aizsardzības un resursu izmantošanas efektivitāte” 5.5.1. specifiskā atbalsta mērķa “Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” projekta “Jaunu dabas un kultūras tūrisma pakalpojumu radīšana Rīgas jūras līča rietumu piekrastē”, projekta idejas Nr.ERAF/551SAM/2016/II/01 (turpmāk – Projekts), īstenošanā atbilstoši Līguma, Ministru kabineta noteikumu un citu ar Projekta īstenošanu piemērojamu Eiropas Savienības un Latvijas Republikas tiesību aktu nosacījumiem.
   2. Projekta īstenošanas kopējais pieejamais Eiropas Reģionālās attīstības fonda (turpmāk – ERAF) līdzfinansējums, atbilstoši MK rīkojumā norādītajam ir 3 140 000,00 EUR (trīs miljoni viens simts četrdesmit tūkstoši euro un 00 centi), t.sk. līdz 2018.gada 31.decembrim pieejamais ERAF līdzfinansējums, ņemot vērā snieguma rezervi, ir 2 948 460,00 EUR (divi miljoni deviņi simti četrdesmit astoņi tūkstoši četri simti sešdesmit euro un 00 centi).
   3. Projekta darbību īstenošanas laiks ir 32 (trīsdesmit divi) mēneši no vienošanās par Eiropas Savienības fonda projekta īstenošanu spēkā stāšanās dienas, kas tiek noslēgta starp Projekta iesniedzēju kā finansējuma saņēmēju un Centrālo finanšu un līgumu aģentūru, reģ. Nr.90000812928 (turpmāk – Vienošanās), indikatīvi no 2018.gada 1.maija līdz 2020.gada 31.decembrim.
2. **Pieejamais finansējums, attiecināmās un neattiecināmās izmaksas un to uzskaite**
   1. Sadarbības partneriem plānotais pieejamais ERAF līdzfinansējums atbilstoši MK rīkojumam, Projektā veicamo darbību attiecināmo izmaksu segšanai ir noteikts Līguma pielikumā “Darbības programmas “Izaugsme un nodarbinātība” prioritārā virziena “Vides aizsardzības un resursu izmantošanas efektivitāte” 5.5.1. specifiskā atbalsta mērķa “Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” ietvaros plānotie investīciju objekti un Eiropas Reģionālās attīstības fonda investīciju apjoms”.
   2. Katrs Sadarbības partneris Projektā veicamo darbību izmaksu pieauguma gadījumā sadārdzinājumu sedz no saviem līdzekļiem atbilstoši MK noteikumu Nr.322 51.punktā noteiktajam un 5 (piecu) darba dienu laikā par konstatēto izmaksu sadārdzinājuma faktu rakstiski informē Projekta iesniedzēju.
   3. Sadarbības partneriem, kas veic saimniecisko darbību un kam Projekta ietvaros saņemtais atbalsts – ERAF līdzfinansējums un valsts budžeta dotācija (turpmāk – atbalsta summa), ir klasificējams kā valsts atbalsts komercdarbībai, pieejamā atbalsta summa nepārsniedz starpību starp MK noteikumu Nr.322 42., 45. un 46.punktā norādītajām tiešajām attiecināmajām izmaksām un pamatdarbības peļņas no ieguldījuma, atbilstoši MK noteikumu Nr.322 17.punktā noteiktajam.
   4. Atbilstoši MK noteikumu Nr.322 16.punktam ERAF maksimālā līdzfinansējuma jeb atbalsta summas likme Sadarbības partneriem nepārsniedz 85% (astoņdesmit piecus procentus) no Sadarbības partnera kopējām Projekta attiecināmajām izmaksām. Sadarbības partnera paša līdzfinansējums nav mazāk kā 15% (piecpadsmit procenti) no Sadarbības partnera kopējām Projekta attiecināmajām izmaksām. Valsts budžeta dotācijas summa katram Sadarbības partnerim tiek aprēķināta saskaņā ar Ministru kabineta 2015.gada 27.janvāra noteikumiem Nr.42 “Noteikumi par kritērijiem un kārtību valsts budžeta dotācijas piešķiršanai pašvaldībām ES struktūrfondu un Kohēzijas fonda 2014.–2020.gada plānošanas periodā līdzfinansēto projektu īstenošanai”. Sadarbības partnera līdzfinansējuma summa tiek samazināta Sadarbības partnerim piešķirtās valsts budžeta dotācijas apmērā.
   5. Sadarbības partneru Projekta darbību īstenošanas izmaksas atbilstoši MK noteikumu Nr.322 40.punktam ir attiecināmas no 2016.gada 20.decembra, izņemot MK noteikumu Nr.322 42.2.apakšpunktā minētās izmaksas, kas ir uzskatāmas par attiecināmām, ja tās radušās ne agrāk kā 2014.gada 1.janvārī.
   6. Projekta izmaksas Sadarbības partnerim ir attiecināmas, ja tās ir faktiski radušās ar Projekta īstenošanu saistīto darbību īstenošanas rezultātā atbilstoši Ministru kabineta noteikumu Nr.322 un Finanšu ministrijas izstrādāto vadlīniju “Vadlīnijas attiecināmo un neattiecināmo izmaksu noteikšanai 2014.-2020.gada plānošanas periodā” nosacījumiem, un ir noteiktas Projekta iesniegumā.
   7. Projekta darbību īstenošanas neattiecināmās izmaksas, kas noteiktas MK noteikumu Nr.322 48.1.apakšpunktā un 48.2.apakšpunktā, un Projekta darbību īstenošanas rezultātā konstatētos neatbilstoši veiktos izdevumus Sadarbības partneri sedz no saviem līdzekļiem.
   8. Kompensācijas trešajām personām par kaitējumu, kas ir nodarīts Projekta īstenošanas gaitā Sadarbības partneru vai darbu izpildītāju darbības vai bezdarbības rezultātā, uzskatāmas par Projekta neattiecināmām izmaksām, un Sadarbības partneri tās sedz no saviem līdzekļiem.
   9. Uzsākot Projekta īstenošanu, Sadarbības partneris nodrošina Projekta ietvaros veikto maksājumu izsekojamību, atverot vai izmantojot jau esošu, Projektam paredzētu norēķinu kontu, no kura veic un uz kuru saņem visus ar Projekta īstenošanu saistītos maksājumus. Informāciju par atvērto norēķinu kontu Sadarbības partneris iesniedz Projekta iesniedzējam piecu darba dienu laikā no Līguma parakstīšanas dienas.
   10. Sadarbības partneri, īstenojot Projektu, uzskaita attiecināmos un neattiecināmos izdevumus, ar Projektu saistītos ieņēmumus, izmaksas, naudas plūsmas savā grāmatvedības uzskaitē saskaņā ar normatīvo aktu prasībām un vispārpieņemtajiem grāmatvedības kārtošanas principiem tā, lai tos būtu iespējams identificēt, nodalīt no pārējiem izdevumiem, ieņēmumiem, naudas plūsmām un pārbaudīt, piemēram, ieviešot atsevišķu grāmatvedības kontu vai atbilstošu uzskaites kodu sistēmu. Finanšu pārskatus Sadarbības partneri sagatavo atbilstoši normatīvajiem aktiem, kas nosaka kārtību, kādā finanšu pārskatos atspoguļojams saņemtais ERAF līdzfinansējums un valsts budžeta dotācija.
3. **Norēķinu veikšanas kārtība**
   1. Projekta iesniedzējs norēķinus par saņemto Projekta Sadarbības partnera atbalsta summas daļu ar katru no Sadarbības partneriem veic 10 (desmit) darba dienu laikā pēc starpposma vai noslēguma maksājuma saņemšanas no Centrālās finanšu un līgumu aģentūras (turpmāk – CFLA), pamatojoties uz CFLA sniegto atzinumu un katra Sadarbības partnera iesniegtajā starpposma vai noslēguma maksājuma pieprasījuma pārskatā sniegto informāciju, tai skaitā finanšu aprēķiniem.
   2. Sadarbības partnerim izmaksājamā atbalsta summas starpposma vai noslēguma maksājuma summa Projekta īstenošanas laikā nepārsniedz 90 % (deviņdesmit procentus) no Līguma pielikumā norādītās Sadarbības partnerim pieejamās atbalsta summas. Atlikušos 10% (desmit procentus) jeb proporcionālo daļu no Projekta noslēguma maksājumu atbalsta summas Projekta iesniedzējs ietur un Sadarbības partnerim izmaksā 10 (desmit) darba dienu laikā pēc Projekta īstenošanas pabeigšanas un atbalsta summas noslēguma maksājuma saņemšanas no CFLA.
   3. Atbalsta summas starpposma maksājuma saņemšanai, Sadarbības partneris ne retāk kā reizi par trīs Projekta īstenošanas mēnešiem, līdz kārtējā (ceturtā) mēneša 10. (desmitajam) datumam, atbilstoši Projekta iesniedzēja sniegtajiem norādījumiem, sagatavo un Projekta iesniedzējam iesniedz starpposma maksājuma pieprasījuma pārskatu ar pielikumiem.
   4. Atbalsta summas noslēguma maksājuma saņemšanai, Sadarbības partneris atbilstoši Projekta iesniedzēja sniegtajiem norādījumiem sagatavo un Projekta iesniedzējam, 10 (desmit) darba dienu laikā pēc Sadarbības partnera Projekta ietvaros veiktās noslēguma darbības īstenošanas beigām, iesniedz noslēguma maksājuma pieprasījuma pārskatu ar pielikumiem.
   5. Starpposma vai noslēguma maksājuma pieprasījuma pārskata pielikumā Sadarbības partneris pievieno visu izdevumu pamatojošo dokumentu (rēķinu, faktūrrēķinu, pavadzīmju, čeku, kvīšu, u.c.) kopijas un visu pārējo attaisnojuma dokumentu (līgumu, rīkojumu, pieņemšanas-nodošanas aktu u.c.) kopijas, kā arī Projekta norēķinu konta izdruku par attiecīgo pārskata periodu, veikto publicitātes pasākumu un iepirkumu dokumentu atsavinājumus ar juridisku spēku, kas pamato Projekta ietvaros veikto darbību un īstenoto aktivitāšu atbilstību Projekta iesniegumā norādītajam un izdevumu atbilstību Finanšu ministrijas izstrādātajās vadlīnijās “Vadlīnijas par Eiropas Savienības struktūrfondu un Kohēzijas fonda līdzfinansētā projekta pārbaudēm 2014.-2020.gada plānošanas periodā” noteiktajām prasībām..
   6. Projekta iesniedzējs atbilstoši Fondu vadības likuma 18.panta pirmās daļas 2., 3. un 4.punktā noteiktajam 10 (desmit) darba dienu laikā pārbauda Sadarbības partneru iesniegtos starpposma vai noslēguma maksājumu pieprasījumu pārskatus un to pielikumus, un izvērtē Sadarbības partneru veikto darbību un īstenoto aktivitāšu, tai skaitā veikto izdevumu atbilstību Projekta iesniegumā norādītajam.
   7. Ja Projekta iesniedzējs, veicot Līguma 3.6.punktā noteikto dokumentu pārbaudi, konstatē neatbilstības, tas sagatavo un Sadarbības partnerim nosūta pieprasījumu piecu darba dienu laikā novērst konstatētās neatbilstības un atkārtoti iesniegt korektu starpposma vai noslēguma maksājumu pieprasījuma pārskatu un tā pielikumus. Sadarbības partnerim pieprasītie dokumenti ir jāiesniedz Projekta iesniedzēja norādītajā termiņā un apjomā.
   8. Ja Sadarbības partneris Līguma 3.7.punktā noteiktajā termiņā, kārtībā un apjomā neiesniedz pieprasītos dokumentus vai atkārtoti iesniedz nekorektus dokumentus, Projekta iesniedzējs par konstatēto faktu informē CFLA un Sadarbības partneri, CFLA iesniedzot tā rīcībā esošos dokumentus. Turpmākā komunikācija ar Sadarbības partneri tiek veikta atbilstoši CFLA sniegtajiem norādījumiem.
   9. Projekta iesniedzējs apkopo Līguma 3.3.punktā minētos dokumentus un ne retāk kā reizi par trīs Projekta īstenošanas mēnešiem 20 (divdesmit) darba dienu laikā pēc attiecīgā perioda beigām CFLA iesniedz Projekta starpposma maksājuma pieprasījumu ar pielikumiem atbalsta summas starpposma maksājuma saņemšanai.
   10. Projekta iesniedzējs apkopo Līguma 3.4.punktā minētos dokumentus un 20 (divdesmit) darba dienu laikā pēc Projekta īstenošanas termiņa beigām CFLA iesniedz Projekta noslēguma maksājuma pieprasījumu ar pielikumiem, atbalsta summas noslēguma maksājuma saņemšanai.
   11. Ja CFLA Projekta iesniedzēja iesniegtajos starpposma maksājuma pieprasījuma vai noslēguma maksājuma pieprasījuma dokumentos vai veicot pārbaudes Projekta īstenošanas vietās konstatē nepilnības vai neatbilstības, Projekta iesniedzējs divu darba dienu laika izvērtē esošo situāciju un par CFLA konstatēto faktu informē visus Sadarbības partnerus, nepieciešamības gadījumā papildus pieprasot CFLA atzinumā norādītajam atbildīgajam Sadarbības partnerim vai atbildīgajiem Sadarbības partneriem piecu darba dienu laikā novērst konstatētās nepilnības vai neatbilstības un iesniegt korektus dokumentus. Atbildīgajam Sadarbības partnerim vai atbildīgajiem Sadarbības partneriem pieprasītie dokumenti Projekta iesniedzējam ir jāiesniedz pieprasījumā norādītajā termiņā un apjomā.
   12. Projekta iesniedzējs iespēju robežās, ievērojot Līguma 3.11.punktā noteikto, nodrošina visu nepieciešamo papildus pieprasīto dokumentu savlaicīgu iesniegšanu CFLA atbalsta summas starpposma vai noslēguma maksājuma saņemšanai.
   13. Projekta iesniedzējam ir tiesības pieņemt lēmumu par atbalsta summas starpposma maksājuma atlikšanu Sadarbības partnerim, par pieņemto lēmumu un tā pamatojumu piecu darba dienu laikā rakstiski informējot visus Sadarbības partnerus, ja Sadarbības partneris:
       1. neievēro Līguma 3.3.punktā, 3.7.punktā un 3.11.punktā noteiktos termiņus;
       2. nepilda Līgumā noteiktos pienākumus;
       3. kavē Projekta iesniegumā norādīto Projekta darbību īstenošanas termiņus, kā rezultātā var tikt apdraudēta Projekta mērķa sasniegšana.
   14. Sadarbības partnerim, lai turpinātu saņemt atbalsta summas starpposma maksājumu, ir jānovērš Līguma 3.13.punktā minētajā lēmumā norādītie pārkāpumi, Projekta iesniedzējam iesniedzot atbilstošus dokumentus.
   15. Projekta iesniedzējs izmaksā Sadarbības partnerim atlikto atbalsta summas starpposma maksājumu desmit darba dienu laikā pēc Līguma 3.14.punktā minēto dokumentu saņemšanas, par veikto maksājumu rakstiski informējot visus Sadarbības partnerus.
   16. Projekta iesniedzējam ir tiesības pieņemt lēmumu par atbalsta summas starpposma vai noslēguma maksājuma apturēšanu Sadarbības partnerim, par pieņemto lēmumu un tā pamatojumu piecu darba dienu laikā rakstiski informējot visus Sadarbības partnerus un CFLA, ja Sadarbības partneris:
       1. Projekta ietvaros ir veicis izdevumus, kas nav uzskatāmi par attiecināmiem izdevumiem vai nav atbilstoši drošas finanšu vadības principiem, nav samērīgi un ekonomiski pamatoti, un apstākļu noskaidrošanai ir nepieciešams saņemt CFLA vai citas kompetentas iestādes atzinumu;
       2. nav īstenojis kādu no Projekta iesniegumā norādītajā darbībām, kā rezultātā nav sasniegts Projekta mērķis;
       3. nav sasniedzis uzraudzības rādītājus, kas norādīti Projekta iesniegumā;
       4. pastāv pamatotas aizdomas, par kāda no Līguma 3.20.punktā minēto apstākļu iestāšanos.
   17. Sadarbības partnerim, lai turpinātu saņemt atbalsta summas starpposma vai noslēguma maksājumu, ir jānovērš Līguma 3.16.punktā minētajā lēmumā norādītie pārkāpumi, Projekta iesniedzējam un CFLA iesniedzot atbilstošus dokumentus.
   18. Projekta iesniedzējs izmaksā Sadarbības partnerim atlikto atbalsta summas starpposma vai noslēguma maksājumu 10 (desmit) darba dienu laikā pēc Līguma 3.17.punktā minēto dokumentu un CFLA pozitīva atzinuma saņemšanas.
   19. Ja Līguma 3.16.punktā minētos pārkāpumus Sadarbības partneris novērst nespēj, tad atbilstoši CFLA atzinumam Sadarbības partnerim tiek veikta atbalsta summas samazināšana Līguma 3.22.punktā noteiktajā kārtībā.
   20. Sadarbības partnera Projekta attiecināmo izmaksu un atbalsta summas apmērs tiek samazināts atbilstoši CFLA lēmumam, par ko Projekta iesniedzējs piecu darba dienu laikā rakstiski informē visus Sadarbības partnerus, ja Sadarbības partneris:
       1. nav nodrošinājis Projekta darbību īstenošanu reglamentējošo normatīvo aktu nosacījumu izpildi;
       2. nav veicis CFLA konstatēto trūkumu novēršanu;
       3. nav iesniedzis izdevumus pamatojošus dokumentus, vai tie nav pietiekami, lai apliecinātu Projekta ietvaros veikto attiecināmo izdevumu atbilstību normatīvo aktu nosacījumiem;
       4. Projekta darbību īstenošanas ietvaros ir veicis izdevumus, kas nav atbilstoši drošas finanšu vadības principiem, nav samērīgi un ekonomiski pamatoti;
       5. iepirkumu vai vairākus iepirkumus Projekta ietvaros nav veicis atbilstoši normatīvo aktu prasībām;
       6. Projekta darbību īstenošanas ietvaros ir veicis izdevumus, ko CFLA ir atzinusi par neatbilstoši veiktiem izdevumiem.
   21. Ja Sadarbības partnerim tiek samazināts atbalsta summas apmērs, Projekta iesniedzējs ir tiesīgs, pamatojoties uz CFLA atzinumu, samazināto atbalsta summas apmēru ieturēt no Sadarbības partnerim veicamā, apturētā vai kārtējā atbalsta summas starpposma vai noslēguma maksājuma, par pieņemto lēmumu un tā pamatojumu piecu darba dienu laikā rakstiski informējot visus Sadarbības partnerus.
   22. Ja Sadarbības partnerim, pamatojoties uz CFLA atzinumu, tiek samazināts Projekta attiecināmo izmaksu apmērs un Projekta iesniedzējs to pilnā apmērā nevar ieturēt no Sadarbības partnerim veicamā atbalsta summas noslēguma maksājuma, Projekta iesniedzējs piecu darba dienu laikā par konstatēto faktu rakstiski informējot visus Sadarbības partnerus un atbildīgajam Sadarbības partnerim, kuram ir samazināts Projekta attiecināmo izmaksu apmērs, nosūta pieprasījumu 10 (desmit) darba dienu laikā atgriezt izmaksāto atbalsta summas daļu, proporcionāli samazinātajam attiecināmo izmaksu summas apmēram, pārskaitījumu veicot uz Projekta iesniedzēja Projekta norēķinu kontu.
   23. Sadarbības partneris ir atbildīgs par citiem Sadarbības partneriem radīto zaudējumu kompensēšanu, kas radušies Sadarbības partnera darbības vai bezdarbības rezultātā. Par zaudējumiem tiek uzskatīta arī CFLA piemērotā finanšu korekcija, ja tās rezultātā tiek samazināta Projekta kopējo attiecināmo izmaksu summa, un MK noteikumu Nr.322 35.punktā minētie gadījumi. Par konstatēto faktu Projekta iesniedzējs piecu darba dienu laikā informē visus Sadarbības partnerus. Sadarbības partneris zaudējumus citiem Sadarbības partneriem sedz, pamatojoties uz Sadarbības partneru un/vai Projekta iesniedzēja rakstisku pieprasījumu, pieprasījumā norādītajā termiņā un apmērā.
4. **Sadarbības partneru pienākumi un tiesības**
   1. Sadarbības partneru pienākumi:
      1. nodrošināt visu Līgumā, MK noteikumos un citos normatīvajos aktos, atbildīgo institūciju vadlīnijās un metodikās paredzēto nosacījumu izpildi;
      2. nodrošināt Projektā paredzētā mērķa, Projekta iesniegumā iekļauto MK noteikumu Nr.322 9.punktā norādīto Projekta darbības uzraudzības rādītāju (iznākuma rādītāji, rezultāta rādītājs un finanšu rādītājs) un horizontālo principu rādītāju sasniegšanu;
      3. nodrošināt MK noteikumu Nr.322 33.punktā noteikto datu uzskaiti un uzkrāšanu visā Līguma darbības laikā un informācijas sniegšanu par apkopotajiem datu uzskaites rezultātiem Projekta iesniedzējam atbilstoši tā pieprasījumam;
      4. nodrošināt atbilstību MK noteikumu Nr.322 22.punktā noteiktajām prasībām;
      5. nodrošināt visos ar Projekta īstenošanu saistītajos dokumentos, t.sk. maksājuma uzdevumos/rīkojumos/līgumos, Projekta idejas numura norādīšanu, ja Projektā paredzētās darbības tiek uzsāktas pirms Vienošanās noslēgšanas un Projekta identifikācijas numura norādīšanu, ja Projektā paredzētās darbības tiek uzsāktas pēc Vienošanās noslēgšanas;
      6. nodrošināt visu ar Projekta īstenošanu saistīto dokumentu glabāšanu, tai skaitā jebkuru ar Projekta īstenošanu saistīto sarakstes dokumentu, iepirkuma dokumentācijas, Projektā noslēgto līgumu, veikto darbu, piegāžu un sniegto pakalpojumu, norēķinu apliecinošu dokumentu oriģinālu vai to atsavinājumu ar juridisku spēku saglabāšanu Līguma darbības laikā un CFLA noteiktajā dokumentu glabāšanas termiņā pēc Projekta īstenošanas beigām;
      7. nodrošināt informācijas un publicitātes pasākumu īstenošanu atbilstoši Projekta iesniegumā un MK noteikumu Nr.322 31.punktā norādītajam, ievērojot Ministru kabineta 2015.gada 17.februāra noteikumos Nr.87 “Kārtība, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana”, Finanšu ministrijas izstrādātājās vadlīnijās “Eiropas Savienības fondu 2014.-2020.gada plānošanas perioda publicitātes vadlīnijas Eiropas Savienības fondu finansējuma saņēmējiem” un citos normatīvajos aktos noteiktās prasības;
      8. nodrošināt Eiropas Savienības struktūrfondu un Kohēzijas fonda vadībā iesaistīto Latvijas Republikas, tai skaitā CFLA, Korupcijas novēršanas un apkarošanas biroja, Valsts Kontroles un Iepirkumu uzraudzības biroja, Eiropas Savienības institūciju, tai skaitā Eiropas Komisijas, Eiropas Biroja krāpšanas apkarošanai pārstāvjiem, un citu Eiropas Savienības fondu vadībā iesaistīto institūciju pārstāvjiem pieeju visu ar Projekta īstenošanu saistīto dokumentu oriģināliem vai atsavinājumiem ar juridisku spēku un grāmatvedības sistēmai, kā arī Projekta darbību īstenošanas vietai un nodrošināt iespēju iepriekš minēto institūciju pārstāvjiem veikt uzraudzību un kontroli visā Līguma darbības laikā, nodrošinot šo institūciju likumīgo prasību izpildi un brīvu piekļuvi Sadarbības partnera grāmatvedības un finanšu dokumentiem, kā arī citiem nepieciešamajiem dokumentiem, informācijai, finanšu līdzekļiem, telpām un citām materiālām vērtībām, tai skaitā dokumentu oriģinālu izsniegšanu;
      9. nepieļaut Sadarbības partnerim nodoto, ar Projekta īstenošanu saistīto tiesību un pienākumu nodošanu citai personai;
      10. reorganizācijas gadījumā nodrošināt ar Līgumu uzņemto saistību nodošanu tā saistību pārņēmējam;
      11. nepieļaut Projektā dubulto finansēšanu;
      12. nepieļaut interešu konflikta iestāšanos;
      13. nodrošināt Projekta rezultātu saglabāšanu un ilgtspēju, kā arī izmantot Projekta ietvaros iegādātos pamatlīdzekļus Projektā plānoto darbību veikšanai un aktivitāšu īstenošanai saskaņā ar Projektā paredzēto mērķi, ievērojot Eiropas Parlamenta un Padomes 2013.gada 17.decembra Regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 71.pantā un MK noteikumos Nr.322 noteiktos nosacījumus un termiņus Līguma darbības laikā, kā arī neizdarīt būtiskas izmaiņas Projekta iesniegumā, tai skaitā:
          1. izmantot Projektā attīstīto infrastruktūru un sasniegtos rezultātus Projektā plānoto darbību veikšanai un saskaņā ar Projektā paredzēto mērķi;
          2. nepārdot, nedāvināt, neizīrēt, neiznomāt, nemainīt, neaizdot, nepatapināt, neieķīlāt, citādi neatsavināt un neapgrūtināt īpašumu, kas iegādāts vai radīts Projektā, un īpašumu, kas guvis labumu no atbalsta, kā arī neveikt citas darbības, kuru rezultātā īpašums pilnīgi vai daļēji var nokļūt citas personas īpašumā vai valdījumā, izņemot gadījumus, kad saņemta CFLA rakstiska atļauja un Sadarbības partnera iecerētās darbības neizraisa nevēlamas sekas — tās neietekmē Projekta būtību, īstenošanas nosacījumus un nesniedz nepamatotas priekšrocības. Īpašuma vai turējuma tiesības attiecībā uz atbalstītajiem infrastruktūras objektiem nemaina un ieguldījums paliek Latvijas Republikas teritorijā visā Līguma darbības laikā.
          3. nodrošināt, ka netiek pārtraukta produktīvā darbība - Sadarbības partneris netiek likvidēts, reorganizēts (apvienots, pārveidots vai sadalīts), kā arī nepieļaut situāciju, kurā tiek pārtraukta Līgumā paredzētā darbība, izņemot gadījumus, kad saņemta CFLA iepriekšēja rakstveida atļauja/saņemts atbilstošs Ministru kabineta izdots rīkojums un Sadarbības partnera iecerētās darbības neizraisa nevēlamās sekas — tās neietekmē Projekta būtību, īstenošanas nosacījumus un nesniedz nepamatotas priekšrocības;
          4. nodrošināt Projektā iegādāto un radīto vērtību saglabāšanu un uzturēšanu. Ugunsgrēka, vētras, plūdu un citu nepārvaramas varas gadījumu vai trešo personu prettiesiskas rīcības rezultātā radušos zaudējumus Sadarbības partnerim ir pienākums segt un bojātās vai iznīcinātās vērtības atjaunot no saviem līdzekļiem pilnā apmērā. Ja Sadarbības partneris ir veicis Projektā iegādāto un radīto vērtību apdrošināšanu, zaudējumus sedz no saņemtās apdrošināšanas atlīdzības. Ja ar šādu kompensāciju nepietiek, Sadarbības partneris zaudējumus sedz no saviem līdzekļiem;
          5. gadījumos, kad Latvijas Republikas normatīvajos aktos noteiktajā kārtībā noraksta Projektā iegādāto pamatlīdzekli, norakstīšanas faktam ir jābūt pamatotam (pamatlīdzekļa norakstīšana nerada būtiskas izmaiņas projektā) un dokumentētam. Šādā gadījumā Sadarbības partnerim nav pienākums nodrošināt norakstītā pamatlīdzekļa atrašanos Projekta īstenošanas vietā.
      14. ja finanšu korekcija tiek piemērota Sadarbības partnera vainas dēļ, segt pārējiem Sadarbības partneriem radītos zaudējumus, finanšu korekcijas apmērā.
   2. Sadarbības partneru tiesības:
      1. saņemt atbalsta summas starpposma un noslēguma maksājumus, ja Projekts ir īstenots saskaņā ar normatīvo aktu un Līguma nosacījumiem, ievērojot Līgumā noteikto kārtību un termiņus;
      2. pieprasīt un saņemt nepieciešamo informāciju no Sadarbības partneriem par Līguma izpildes un Projekta īstenošanas nosacījumiem;
      3. izmantot citas normatīvajos aktos un Līgumā paredzētās tiesības.
   3. Sadarbības partnera pienākumi pret Projekta iesniedzēju:
      1. pēc Projekta iesniedzēja lūguma iesniegt pieprasīto informāciju un dokumentus Projekta iesniedzēja noteiktajā termiņā, kas nav īsāks par divām darba dienām;
      2. par visām Projektā paredzētajām darbībām un aktivitātēm, kuru īstenošanai nepieciešamas būvprojekts, ja dokumenti nav iesniegti Projekta iesnieguma atlases posmā, ne vēlāk kā divu nedēļu laikā pēc būvvaldes atzīmes izdarīšanas būvatļaujā par projektēšanas nosacījumu izpildi vai paskaidrojuma rakstā/apliecinājuma kartē par būvniecības ieceres akceptu Projekta iesniedzējam iesniegšanai CFLA iesniegt būvprojekta un būvatļaujas kopiju vienā eksemplārā vai būvprojekta un paskaidrojuma raksta/apliecinājuma kartes kopiju vienā eksemplārā;
      3. nekavējoties, bet ne vēlāk kā divu darba dienu laikā no dienas, kad Sadarbības partneris par to uzzinājis, rakstiski informēt Projekta iesniedzēju par jebkādiem apstākļiem, kas varētu mainīt, negatīvi ietekmēt vai apdraudēt Līgumā noteikto nosacījumu izpildi, Projekta īstenošanu un Projektā noteiktā mērķa, iznākuma vai rezultāta rādītāju sasniegšanu;
      4. nekavējoties, bet ne vēlāk kā divu darba dienu laikā no dienas, kad izmaiņas stājušās spēkā, rakstiski informēt Projekta iesniedzēju par izmaiņām Sadarbības partnera pamatdatos (kontaktinformācija, juridiskā adrese, bankas rekvizīti);
      5. nekavējoties, bet ne vēlāk kā divu darba dienu laikā no dienas, kad Sadarbības partneris par to uzzinājis, rakstiski informēt Projekta iesniedzēju, ja Sadarbības partnerim ir radušies iepriekš neparedzēti, ar Projektu un tā rezultātu izmantošanu saistīti ieņēmumi;
      6. piecu darba dienu laikā pēc Projekta iesniedzēja rakstiska pieprasījuma saņemšanas atbilstoši Projekta iesniedzēja sniegtajiem norādījumiem sagatavot un Projekta iesniedzējam iesniegt Projekta ietvaros plānoto maksājumu veikšanas grafiku. Ja ir notikušas izmaiņas iepriekš iesniegtajā plānoto maksājuma veikšanas grafikā, Sadarbības partneris precizētu plānoto maksājuma veikšanas grafiku un detalizētu izmaiņu skaidrojumu ne vēlāk kā piecu darba dienu laikā iesniedz Projekta iesniedzējam.
      7. piecu darba dienu laikā pēc Projekta īstenošanas 12 (divpadsmit) mēnešu perioda beigām Projekta iesniedzējam iesniegt apliecinājumu, ja Sadarbības partneris atbilstoši MK noteikumu Nr.77 56.punktā noteiktajam Projekta ietvaros neveic ar pievienotās vērtības nodokli apliekamus darījumus vai veic darījumus, uz kuriem nav attiecināms [Pievienotās vērtības nodokļa likums](http://likumi.lv/ta/id/253451-pievienotas-vertibas-nodokla-likums);
      8. piecu darba dienu laikā pēc Projekta īstenošanas 12 (divpadsmit) mēnešu perioda beigām Projekta iesniedzējam iesniegt atbilstoši MK noteikumu Nr.77 54.punktā minētajiem nosacījumiem sagatavotu “Pārskatu par pievienotās vērtības nodokļa summām, kuras finansējuma saņēmējs 2014.-2020.gada plānošanas perioda pārskata periodā paredz iekļaut projekta attiecināmajās izmaksās”, ja Sadarbības partneris Projekta ietvaros veic ar pievienotās vērtības nodokli apliekamus darījumus vai veic darījumus, uz kuriem ir attiecināms [Pievienotās vērtības nodokļa likums](http://likumi.lv/ta/id/253451-pievienotas-vertibas-nodokla-likums);
      9. līdz kārtējā gada 1.martam par iepriekšējo kalendāro gadu, sākot ar nākamo gadu pēc Līguma 3.1.punktā minētā noslēguma maksājuma saņemšanas Projekta iesniedzējam iesniegt Projekta pēcuzraudzības pārskatu, kurā norāda informāciju par Līguma 4.1.3.punktā noteiktajiem rādītājiem, tai skaitā informāciju par enerģijas patēriņu (megavatstundas) atbilstoši Ekonomikas ministrijas izstrādātajiem “Metodiskajiem ieteikumiem enerģijas ietaupījumu ziņošanai” un Ministru kabineta noteikumu Nr.322 33.5.punktam;
      10. piedalīties Projekta iesniedzēja organizētajās tikšanās.
   4. Projekta iesniedzēja pienākumi pret Sadarbības partneriem:
      1. pēc Sadarbības partnera lūguma sniegt informāciju par Projekta īstenošanas norisi Sadarbības partnera noteiktajā termiņā, kas nav īsāks par divām darba dienām;
      2. divu darba dienu laikā informē katru Sadarbības partneri par Līguma 1.3.punktā minētās Vienošanās noslēgšanu;
      3. nodrošināt Fondu vadības likuma 18.panta pirmajā daļā noteikto pienākumu izpildi;
      4. pārbaudīt Sadarbības partneru iesniegtos dokumentus un to satura atbilstību Projekta īstenošanas nosacījumiem;
      5. atbilstoši Līguma 1.3.punkā minētajai Vienošanās nodrošina visu nepieciešamo dokumentu iesniegšanu CFLA;
      6. regulāri informēt Sadarbības partnerus par Projekta īstenošanas norisi, tai skaitā par Eiropas Savienības fondu vadībā iesaistīto institūciju plānotajām pārbaudēm un veikto pārbaužu rezultātiem;
      7. organizēt Sadarbības partneru tikšanās, par tikšanās datumu, laiku un vietu piecas darba dienas iepriekš informējot Sadarbības partnerus.
5. **Iepirkumu veikšanas kārtība**
   1. Sadarbības partneris piecu darba dienu laikā pēc Projekta iesniedzēja rakstiska pieprasījuma saņemšanas atbilstoši MK noteikumu Nr.77 1.pielikumā norādītajam, ievērojot Projekta iesniedzēja sniegtos norādījumus, sagatavo un Projekta iesniedzējam iesniedz Projekta ietvaros paredzēto iepirkumu veikšanas plānu, norādot informāciju par visām piegādēm un pakalpojumiem, par ko Projekta ietvaros Sadarbības partneris slēgs iepirkuma līgumus, tai skaitā zemsliekšņa iepirkumus. Iepirkumu veikšanā plānā tiek norādīti Projekta darbību īstenošanai plānotie iepirkumi, kas tiks veikti Projekta īstenošanas laikā. Ja ir notikušas izmaiņas iepriekš iesniegtajā iepirkumu veikšanas plānā, Sadarbības partneris precizētu Projekta ietvaros paredzēto iepirkumu veikšanas plānu un detalizētu izmaiņu skaidrojumu ne vēlāk kā piecu darba dienu laikā iesniedz Projekta iesniedzējam.
   2. Projekta iesniedzējs atbilstoši Fondu vadības likuma 18.panta pirmās daļas 2.punktam, divu darba dienu laikā pārbauda Sadarbības partnera iesniegto Projekta ietvaros paredzēto iepirkumu veikšanas plānu, izvērtējot, vai plānā norādītais iepirkuma priekšmets atbilst Projektā plānotajām darbībām, Projekta attiecināmajām izmaksām un vai plānā iekļautā informācija neliecina par iespējamiem normatīvo aktu pārkāpumiem jomā, kas saistīta ar publisko iepirkumu. Konstatējot neatbilstības Sadarbības partnera iesniegtajā Projekta ietvaros paredzēto iepirkumu veikšanas plānā, Projekta iesniedzējs Sadarbības partnerim nosūta pieprasījumu sagatavot un iesniegt precizētu Projekta ietvaros paredzēto iepirkumu veikšanas plānu. Sadarbības partneris trīs darba dienu laikā pēc Projekta iesniedzēja rakstiska pieprasījuma saņemšanas sagatavo un Projekta iesniedzējam iesniedz precizētu Projekta ietvaros paredzēto iepirkumu veikšanas plānu.
   3. Projekta iesniedzējs atbilstoši MK noteikumu Nr.77 12.punktā noteiktajam, pamatojoties uz Sadarbības partneru iesniegtajiem Projekta ietvaros paredzēto iepirkumu veikšanas plāniem, 10 (desmit) darba dienu laikā pēc Vienošanās noslēgšanas sagatavo un CFLA iesniedz Projektā paredzēto iepirkumu plānu. Izmaiņu gadījumā Projekta iesniedzējs, pamatojoties uz Sadarbības partneru sniegto informāciju, sagatavo un CFLA iesniedz precizētu Projektā paredzēto iepirkumu plānu.
   4. Ja CFLA sniedz pieprasījumu precizēt Projektā paredzēto iepirkumu plānu, Projekta iesniedzējs divu darba dienu laika izvērtē radušos situāciju un, pamatojoties uz CFLA sniegto atzinumu, sagatavo un Sadarbības partneriem nosūta rakstisku pieprasījumu veikt precizējumus Projekta ietvaros paredzēto iepirkumu veikšanas plānos. Sadarbības partneriem, pamatojoties uz Projekta iesniedzēja pieprasījumu, precizējumi ir jāveic un korekts Projekta ietvaros paredzēto iepirkumu veikšanas plāns Projekta iesniedzējam ir jāiesniedz piecu darba dienu laikā no pieprasījuma saņemšanas dienas.
   5. Ja CFLA atbilstoši MK noteikumu Nr.77 20.punktā noteiktajam veic Projekta ietvaros paredzēto iepirkumu dokumentācijas pirmspārbaudi vai iepirkumu procedūras norises pirmspārbaudi un iesniedz Projekta iesniedzējam pieprasījumu, Projekta iesniedzējs divu darba dienu laika izvērtē CFLA pieprasījuma vēstulē norādīto informāciju, kā arī sagatavo un nosūta par to informāciju Sadarbības partneriem. Sadarbības partneri, pamatojoties uz Projekta iesniedzēja sniegtajiem norādījumiem, nodrošinu visu pirmspārbaudei nepieciešamo dokumentu sagatavošanu un iesniegšanu Projekta iesniedzējam nosūtīšanai CFLA vai uzrādīšanu CFLA pārstāvjiem.
   6. Ja Iepirkumu uzraudzības birojs atbilstoši MK noteikumu Nr.77 17.punktā noteiktajam veic Projekta ietvaros paredzēto iepirkumu dokumentācijas pirsmpārbaudi, Projekta iesniedzējs divu darba dienu laika izvērtē Iepirkumu uzraudzības biroja pieprasījuma vēstulē norādīto informāciju, sagatavo un nosūta par to informāciju Sadarbības partneriem. Sadarbības partneri, pamatojoties uz Projekta iesniedzēja sniegtajiem norādījumiem, nodrošinu visu pirmspārbaudei nepieciešamo dokumentu sagatavošanu un iesniegšanu Projekta iesniedzējam nosūtīšanai Iepirkumu uzraudzības birojam vai uzrādīšanu Iepirkumu uzraudzības biroja pārstāvjiem.
   7. Veicot iepirkumu Projekta vajadzībām, visi Sadarbības partneris nodrošina:
      1. Publisko iepirkumu likumā un Iepirkumu uzraudzības biroja vadlīnijās un skaidrojumos noteikto prasību ievērošanu;
      2. atbilstošas publiskā iepirkuma procedūras organizēšanu, dokumentācijas sagatavošanu, publisko iepirkumu līgumu slēgšanu un iepirkumu ietvaros uzņemto līgumsaistību izpildes uzraudzību;
      3. nediskriminācijas, savstarpējās atzīšanas, atklātības un vienlīdzīgas attieksmes principu ievērošanu, kā arī piegādātāju brīvu konkurenci;
      4. pilnas dokumentācijas, kas atspoguļo veiktās iepirkuma procedūras norisi, izstrādi un saglabāšanu.
   8. Ja paredzamā līguma cena nesasniedz robežu, no kuras iepirkums jāveic saskaņā ar Publisko iepirkumu likumu, Sadarbības partneri pirms līguma noslēgšanas veic un dokumentē tirgus izpēti. Tirgus izpētei var izmantot savu iepriekšējo pieredzi, attiecīgās jomas ekspertu vērtējumu, interneta resursus, potenciālo līguma izpildītāju aptaujas un citas metodes atbilstoši Iepirkumu uzraudzības biroja vadlīnijām. Tirgus izpētes dokumentus Sadarbības partneris kopā ar starpposma vai noslēguma maksājuma pieprasījuma pārskatu iesniedz Projekta iesniedzējam.
   9. Slēdzot uzņēmuma līgumu ar Sadarbības partnera iestādes esošo vai bijušo darbinieku, Sadarbības partneris nodrošina un spēj dokumentāli pierādīt, ka attiecīgais darbinieks nav bijis iesaistīts iepirkuma, kura ietvaros tiek slēgts uzņēmuma līgums, procedūras dokumentu izstrādāšanā, tam nav bijušas citas priekšrocības vai tas kā citādi nav ietekmējis Sadarbības partnera lēmuma pieņemšanu.
   10. Sadarbības partneris iesaistās Projekta īstenošanā ar tā valdījumā vai īpašumā esošu mantu, intelektuālo īpašumu, finansējumu vai cilvēkresursiem. Šādu ieguldījumu rezultātā Projekta iesniedzējam ar Sadarbības partneris nevar rasties tādas tiesiskās attiecības, no kurām izrietētu, ka šis darījums atbilst publiskā iepirkuma līguma pazīmēm atbilstoši Publisko iepirkumu likumam vai [Sabiedrisko pakalpojumu sniedzēju iepirkumu likumam](http://www.likumi.lv/doc.php?id=216076) vai darījumam jāpiemēro normatīvie akti par iepirkuma procedūru un tās piemērošanas kārtību pasūtītāja finansētiem projektiem.
6. **Konfidencionalitāte**
   1. Sadarbības partneri apņemas neizpaust no citām personām vai citām Projektā iesaistītajām personām Projekta darbību un aktivitāšu īstenošanas gaitā saņemtu konfidenciālu informāciju. Informācija nav uzskatām par konfidenciālu, ja tā ir publiski pieejama saskaņā ar Latvijas Republikas normatīvajiem aktiem.
7. **Līguma spēkā stāšanās kārtība, darbības laiks**
   1. Līgums stājas spēkā ar dienu, kad CFLA ir pieņēmusi lēmumu par Projekta iesnieguma apstiprināšanu, pie nosacījuma, ka Līgumu ir parakstījuši visi Sadarbības partneri.
   2. Līgums ir spēkā līdz Līgumā noteikto saistību pilnīgai izpildei, tai skaitā līdz Projekta īstenošanas beigām un piecus gadus pēc CFLA noslēguma maksājuma veikšanas Projekta iesniedzējam.
   3. Līgums ir saistošs Sadarbības partneriem un to saistību pārņēmējiem.
8. **Līguma grozīšanas kārtība**
   1. Sadarbības partneriem ir tiesības ierosināt veikt grozījumus vai papildinājumus Līguma noteikumos, par nepieciešamību informējot visus Sadarbības partnerus un norādot grozījumu vai papildinājumu veikšanas pamatojumu un ietekmi uz pārējo Līguma noteikumu izpildi.
   2. Grozījumi un papildinājumi Līguma noteikumos stājas spēkā tikai tad, kad tos ir parakstījuši visi Sadarbības partneri, izņemot gadījumus, kad Sadarbības partneri ir vienojušies par citu grozījumu spēkā stāšanas termiņu. Šādas vienošanās pēc to parakstīšanas kļūst par Līguma pielikumu un ir tā neatņemama sastāvdaļa.
   3. Ja kāds no Līguma noteikumiem pilnīgi vai daļēji zaudē spēku, Sadarbības partneri apņemas aizvietot spēkā neesošo noteikumu ar spēkā esošu noteikumu, kas pēc būtības tuvāks Līguma noteikumiem un Projekta mērķim.
9. **Līguma izbeigšanas kārtība**
   1. Līgums izbeidzas ar Sadarbības partneru saistību pilnīgu izpildi.
   2. Sadarbības partnerim ir tiesības ierosināt izbeigt Līgumu pirms tajā noteikto saistību pilnīgas izpildes, par to rakstiski informējot visus Sadarbības partnerus.
   3. Projekta iesniedzējs, saņemot Sadarbības partnera pieprasījumu izbeigt Līgumu, izvērtē radušos situāciju, tās ietekmi uz turpmāko Projekta darbību, aktivitāšu īstenošanu un Projekta mērķa sasniegšanu un piecu darba dienu laikā par radušos faktu informē CFLA, ar lūgumu sniegt atzinumu par iespējamo rīcību turpmākai Projekta īstenošanai.
   4. Ja atbilstoši CFLA sniegtajam atzinumam Projekta īstenošana ir iespējama pēc Līguma izbeigšanas ar Sadarbības partneri:
      1. Projekta iesniedzējs piecu darba dienu laikā pēc CFLA atzinuma saņemšanas par plānoto turpmāko rīcību, veicamajam izmaiņām Projekta iesniegumā un vienošanās par Līguma izbeigšanu nosacījumiem rakstiski informē Sadarbības partnerus;
      2. Sadarbības partneri piecu darba dienu laikā pēc Projekta iesniedzēja nosūtītās informācijas saņemšanas izvērtē plānotās turpmākās rīcības priekšlikumus un veicamās izmaiņas Projekta iesniegumā, un rakstiski informē visus Sadarbības partnerus, kā arī apzina zaudējumus, kas rodas šādu izmaiņu gadījumā un sagatavo zaudējumu segšanas pieprasījumu, ko nosūta Sadarbības partnerim, kurš ierosinājis izbeigt Līgumu pirms Līgumā noteikto saistību pilnīgas izpildes, un informācijai nosūta Projekta iesniedzējam;
      3. Sadarbības partneris, kurš ierosinājis izbeigt Līgumu pirms tajā noteikto saistību pilnīgas izpildes 10 (desmit) darba dienu laikā atgriež Projekta ietvaros saņemto atbalsta summu, pārskaitījumu veicot uz Projekta iesniedzēja Projekta īstenošanai paredzēto norēķinu kontu, un atbilstoši Sadarbības partneru pieprasījumam sedz Sadarbības partneriem radītos zaudējumus, pieprasījumā norādītajā apmērā un termiņā;
      4. Projekta iesniedzējs 10 (desmit) darba dienu laikā apkopo Sadarbības partneru sniegto informāciju, sagatavo visu nepieciešamo dokumentāciju Līguma izbeigšanai un, nepieciešamības gadījumā, grozījumu veikšanai Līgumā un nosūta to Sadarbības partneriem;
      5. Projekta iesniedzējs piecu darba dienu laikā pēc grozījumu veikšanas Līgumā sagatavo un CFLA nosūta pieprasījumu grozījumu veikšanai Projekta iesniegumā.
   5. Ja atbilstoši CFLA sniegtajam atzinumam Projekta turpmāka īstenošana nav iespējama pēc Līguma izbeigšanas ar Sadarbības partneri:
      1. Projekta iesniedzējs piecu darba dienu laikā pēc CFLA atzinuma saņemšanas par CFLA sniegto viedokli rakstiski informē Sadarbības partnerus, sagatavo un nosūta visiem Sadarbības partneriem Līguma izbeigšanai nepieciešamos dokumentus un pieprasījumu atgriezt Projekta ietvaros saņemto atbalsta summu, pārskaitījumu veicot uz Projekta iesniedzēja Projekta īstenošanai paredzēto norēķinu kontu, kā arī sagatavo un Sadarbības partnerim, kurš ierosinājis izbeigt Līgumu pirms tajā noteikto saistību pilnīgas izpildes, nosūta pieprasījumu segt Projekta iesniedzējam zaudējumus, kas radušies Projekta īstenošanas pārtraukšanas rezultātā;
      2. Sadarbības partneri 10 (desmit) darba dienu laikā pēc Projekta iesniedzēja nosūtītās informācijas saņemšanas atgriež Projekta ietvaros saņemto atbalsta summu, pārskaitījumu veicot uz Projekta iesniedzēja Projekta īstenošanai paredzēto norēķinu kontu, sagatavo un Sadarbības partnerim, kurš ierosinājis izbeigt Līgumu pirms tajā noteikto saistību pilnīgas izpildes, nosūta pieprasījumu segt zaudējumus, kas radušies Projekta īstenošanas pārtraukšanas rezultātā;
      3. Sadarbības partneris, kurš ierosinājis izbeigt Līgumu pirms tajā noteikto saistību pilnīgas izpildes, 10 (desmit) darba dienu laikā atgriež Projekta ietvaros saņemto atbalsta summu, pārskaitījumu veicot uz Projekta iesniedzēja Projekta īstenošanai paredzēto norēķinu kontu, un atbilstoši Projekta iesniedzēja un Sadarbības partneru pieprasījumam, sedz zaudējumus Sadarbības partneriem, to pieprasījumā norādītajā apmērā un termiņā;
      4. Projekta iesniedzējs pēc Līguma izbeigšanas atbilstoši CFLA sniegtajiem norādījumiem atmaksā CFLA Projekta ietvaros saņemto atbalsta summu un lauž Vienošanos ar CFLA.
   6. Līgums ar Sadarbības partneri, kurš ierosinājis izbeigt Līgumu pirms tajā noteikto saistību pilnīgas izpildes, uzskatāms par izbeigtu dienā, kad vienošanos par Līguma izbeigšanu ir parakstījuši visi Sadarbības partneri.
   7. Līgums uzskatāms par izbeigtu dienā, kad vienošanos par Līguma izbeigšanu ir parakstījuši visi Sadarbības partneri.
   8. Ja kāds no Sadarbības partneriem nepilda Līguma noteikumus un pēc atkārtota Projekta iesniedzēja aizrādījuma turpina tos nepildīt, Projekta iesniedzējam vai Sadarbības partnerim ir tiesības pieprasīt izbeigt Līgumu ar Sadarbības partneri, kurš nepilda Līguma noteikumus.
10. **Grozījumu veikšana Projekta iesniegumā**
    1. Sadarbības partneriem ir tiesības ierosināt veikt grozījumus CFLA apstiprinātajā Projekta iesniegumā. Sadarbības partneris par Projekta iesniegumā veicamo grozījumu nepieciešamību rakstiski informē visus Sadarbības partnerus, norādot grozījumu veikšanas pamatojumu un ietekmi uz Projekta īstenošanu, sagatavojot Projekta iesnieguma veidlapas attiecīgās sadaļas, Projekta iesnieguma pielikumus, Projekta izmaksu tāmi un citus dokumentus, kas ir neatņemama Projekta iesnieguma sastāvdaļa, klāt pievienojot dokumentus, kas pamato grozījumu nepieciešamību.
    2. Sadarbības partneris, saņemot Projekta iesniegumā veicamo grozījumu priekšlikumu, piecu darba dienu laikā izvērtē tā atbilstību Projekta īstenošanas nosacījumiem un ietekmi uz Projekta mērķa sasniegšanu un sniedz rakstisku viedokli Projekta iesniedzējam. Ja Sadarbības partnera viedoklis netiek saņemts piecu darba dienu laikā no priekšlikumu izsūtīšanas dienas, tiek uzskatīts, ka Sadarbības partneris piekrīt Projekta iesniegumā veicamo grozījumu priekšlikumam.
    3. Projekta iesniedzējs, saņemot Sadarbības partnera sagatavoto Projekta iesniegumā veicamo grozījumu priekšlikumu un pārējo Sadarbības partneru sniegtos viedokļus, izvērtē tā atbilstību Projekta īstenošanas nosacījumiem un ietekmi uz Projekta mērķa sasniegšanu, un, ja grozījumu veikšana ir nepieciešama veiksmīgākai Projekta darbību un aktivitāšu īstenošanai, kā arī Projekta mērķa sasniegšanai, sagatavo un CFLA iesniedz nepieciešamos dokumentus grozījumu veikšanai Projekta iesniegumā.
    4. Ja CFLA noraida priekšlikumu veikt grozījumus Projekta iesniegumā, Projekta iesniedzējs piecu darba dienu laikā no CFLA sniegtā grozījumu noraidīšanas pamatojuma saņemšanas dienas rakstiski informē Sadarbības partnerus.
    5. Ja CFLA pieprasa papildu dokumentus, kas pamato Projekta iesniegumā paredzēto grozījumu veikšanu, Projekta iesniedzējs piecu darba dienu laikā no CFLA sniegtā pieprasījuma saņemšanas dienas rakstiski informē Sadarbības partnerus, par nepieciešamajiem precizējumiem un grozījumu atkārtotu iesniegšanas kartību, kā arī, pamatojoties uz CFLA sniegtajiem norādījumiem, sniedz pieprasījumu Sadarbības partnerim vai Sadarbības partneriem sagatavot un piecu darba dienu laikā Projekta iesniedzējam iesniegt nepieciešamos dokumentus grozījumu veikšanai Projekta iesniegumā.
    6. Grozījumi Projekta iesniegumā stājas spēkā atbilstoši CFLA sniegtajam atzinumam. Projekta iesniedzējs piecu darba dienu laikā no CFLA sniegtā atzinuma saņemšanas dienas informē Sadarbības partnerus par apstiprinātajiem grozījumiem Projekta iesniegumā un grozījumu spēkā stāšanās datumu.
11. **Atbildība**
    1. Sadarbības partneri ir savstarpēji atbildīgi par savu Līgumā noteikto saistību neizpildīšanu vai nepienācīgu izpildi. Par nodarītajiem zaudējumiem materiāli ir atbildīgs tas Sadarbības partneris, kura darbības vai bezdarbības dēļ šie zaudējumi ir radušies.
    2. Par Līguma nosacījumu daļēju vai nepilnīgu izpildīšanu Sadarbības partneri uzņemas atbildību saskaņā ar Līguma, Civillikuma un citu Latvijas Republikā spēkā esošo normatīvo aktu prasībām.
12. **Strīdu risināšanas kārtība**
    1. Visi strīdi un nesaskaņas starp Sadarbības partneriem saistībā ar Līgumu tiek risināti sarakstes un pārrunu ceļā, panākot vienošanos, kura tiek noformēta rakstiski.
    2. Ar Līguma izpildi saistītie strīdi, kas netiek atrisināti pārrunu ceļā 30 (trīsdesmit) dienu laikā, tiek izskatīti Latvijas Republikas tiesību iestādēs atbilstoši Latvijas Republikas normatīvajiem aktiem.
13. **Nepārvarama vara**
    1. Sadarbības partneri tiek atbrīvoti no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēju apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi tādi apstākļi kā dabas katastrofas, ugunsgrēks, epidēmija, karš, nemieri, mobilizācija, kas kavē vai pārtrauc Līguma saistību pilnīgu izpildi. Par nepārvaramas varas apstākļiem netiek uzskatīts darbinieku streiks vai izmaiņas normatīvajos aktos.
    2. Puses apņemas veikt nepieciešamos pasākumus, lai līdz minimumam samazinātu kaitējumus, kas var izrietēt no nepārvaramas varas apstākļiem, kā arī izpildīt attiecīgo Līguma saistību pēc nepārvaramas varas vai ārkārtēja rakstura apstākļu beigām.
    3. Par nepārvaramas varas un ārkārtēja rakstura apstākļiem tiek ziņots rakstiski, ziņojumu Sadarbības partneriem nosūtot divu dienu laikā no apstākļu iestāšanās dienas. Ziņojumā Sadarbības partnerim jānorāda, kādā termiņā ir iespējama un paredzama Līgumā noteikto saistību izpilde, un papildus jāiesniedz izziņa, ko izsniegusi kompetenta institūcija un kas satur minēto ārkārtējo apstākļu darbības apstiprinājumu un to raksturojumu. Šādā gadījumā grozījumi Līgumā tiek veikti Sadarbības partneriem savstarpēji rakstiski vienojoties, un Līgumā paredzēto pienākumu veikšanas termiņš tiek atlikts samērīgi ar šādu apstākļu darbības ilgumu, ievērojot pieļaujamo Projekta īstenošanas ilgumu.
14. **Citi noteikumi**
    1. Līgums sagatavots uz 15 (piecpadsmit) lapām un pielikuma (“Darbības programmas “Izaugsme un nodarbinātība” prioritārā virziena “Vides aizsardzības un resursu izmantošanas efektivitāte” 5.5.1. specifiskā atbalsta mērķa “Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” ietvaros plānotie investīciju objekti un Eiropas Reģionālās attīstības fonda investīciju apjoms”) uz 2 (divām) lapām. Līgums parakstīts 4 (četros) eksemplāros, no kuriem katrs glabājas pie katra no Sadarbības partneriem. Visiem Līguma eksemplāriem ir vienāds juridisks spēks.
    2. Sadarbības partneri vienojas, ka visu ar Projekta ieviešanu un Projekta darbību, aktivitāšu īstenošanu saistītos jautājumus risinās un informācijas apmaiņu elektroniski veiks Sadarbības partneru noteiktās kontaktpersonas:
       1. no Projekta iesniedzēja – Jūrmalas pilsētas domes puses: Attīstības pārvaldes Projektu ieviešanas nodaļas vadītāja p.i. Baiba Birzniece, tālr. +371 25749946, e-pasts: [Baiba.Birzniece@jurmala.lv](mailto:Baiba.Birzniece@jurmala.lv) vai Attīstības pārvaldes Projektu ieviešanas nodaļas vadītāja vietnieka p.i. Dace Dūzele, tālr. +371 29391015, e-pasts: [Dace.Duzele@jurmala.lv](mailto:Dace.Duzele@jurmala.lv);
       2. no Engures novada domes puses: Attīstības plānotāja Alise Indriksone, tālr. +371 63192109, e-pasts: alise.indriksone@enguresnovads.lv un Projektu vadītāja Kristīne Upeniece tālr. +371 63161234, e-pasts: projekti@engure.lv[;](mailto:tatiana@paraton.lv)
       3. no Mērsraga novada pašvaldības puses: Projektu vadītāja Ilze Laumane, tālr. + 371 29274072, e-pasts: [projekti@mersrags.lv](mailto:projekti@mersrags.lv)[;](mailto:tatiana@paraton.lv)
       4. no Rojas novada domes puses: Attīstības nodaļas vadītāja Agnese Veckāgane, tālr. +371 27234283, e-pasts: agnese.veckagane@roja.lv[.](mailto:tatiana@paraton.lv)

|  |  |
| --- | --- |
| **Jūrmalas pilsētas dome**  Domes priekšsēdētājs  Gatis Truksnis \_\_\_\_\_\_\_\_\_\_\_\_\_\_\_\_\_\_\_  Datums: | **Engures novada dome**  Domes priekšsēdētājs  Gundars Važa \_\_\_\_\_\_\_\_\_\_\_\_\_\_\_\_\_\_  Datums: |

|  |  |
| --- | --- |
| **Mērraga novada pašvaldība**  Domes priekšsēdētājs  Roberts Šiliņš \_\_\_\_\_\_\_\_\_\_\_\_\_\_\_\_\_\_\_  Datums: | **Rojas novada dome**  Domes priekšsēdētāja  Eva Kārkliņa \_\_\_\_\_\_\_\_\_\_\_\_\_\_\_\_\_\_\_  Datums: |

“*Darbības programmas "Izaugsme un nodarbinātība" prioritārā virziena "Vides aizsardzības un resursu izmantošanas efektivitāte" 5.5.1. specifiskā atbalsta mērķa "Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus" ietvaros plānotie investīciju objekti un Eiropas Reģionālā attīstības fonda investīciju apjoms*

*Pielikums*

*Sadarbības līgumam par projekta “Jaunu dabas un kultūras tūrisma pakalpojumu radīšana Rīgas jūras līča rietumu piekrastē” īstenošanu*

|  |  |  |  |  |  |  |  |
| --- | --- | --- | --- | --- | --- | --- | --- |
| ***N.p.k.*** | ***Sadarbības partneris*** | ***Projekta ietvaros sasniedzamie iznākuma rādītāji*** | | | ***Plānotais Eiropas Reģionālās attīstības fonda investīciju apjoms objektu griezumā, EUR*** | ***Plānotais Eiropas Reģionālās attīstības fonda investīciju apjoms katram no Sadarbības partneriem, EUR*** | ***Plānotais Eiropas Reģionālās attīstības fonda investīciju apjoms katram no Sadarbības partneriem, ņemot vērā snieguma rezervi, EUR*** |
| *Projekta ietvaros atbalstāmie objekti un infrastruktūra* | *Projekta ietvaros atbalstāmie pakalpojumi* | *Projekta ietvaros sasniedzamais apmeklējuma pieaugums uz 2023.gadu (apmeklējumi)* |
| 1. | **Jūrmalas pilsētas dome** | 1.Jūrmalas pilsētbūvniecības pieminekļa daļa – **Mellužu estrāde** *(Mellužu estrādes komplekss, t.sk. estrādes ēka un bāra (Piena paviljona) ēka, piegulošā teritorija )* | 1.daudzveidīga koncertu un festivālu programma Mellužu estrādē, atbilstoši tās darbības stratēģijai; | 6 000 | 1 382 235,10 | 2 000 000,00 | 1 808 460,00 |
| 2.Kultūras piemineklis – **Ķemeru ūdenstornis** | 2.tūrisma informācijas punkts Ķemeru ūdenstornī;  3.ekspozīcija par Ķemeru vēsturi un izstādes mākslas galerijā Ķemeru ūdenstornī;  4.apkārtnes panorāma ar norādēm uz tuvākajā apkārtnē esošajiem dabas un kultūras mantojuma objektiem atjaunotajās skatu platformās trešajā stāvā un uz ēkas jumta | 8 000 | 617 764,90,  t.sk. ņemot vērā snieguma rezervi 426 224,90  snieguma rezerve, atbilstoši MK noteikumu Nr.322 15.punktā noteiktajam, 191 540,00 apmērā tiek priekšfinansēta no Jūrmalas pilsētas pašvaldības budžeta |
| 2. | **Engures novada dome** | 3.Kultūras piemineklis – **Šlokenbekas muižas apbūve** | 5.izstāžu cikls, atklātās mākslinieku darbnīcas Šlokenbekas muižas mansardā un tematiski pasākumi muižas pagalmā; | 2 500 | 200 000,00 | 360 000,00 | 360 000,00 |
| 4.Kultūras mantojums un kultūrvēsturiskā ainava – Engures novadā – **parks pie K.Valdemāra dibinātās jūrskolas** | 6.daudzveidīga brīvdabas pasākumu programma dažādām sabiedrības mērķa grupām parkā pie K.Valdemāra dibinātās jūrskolas; | 4 000 | 80 000,00 |
| 5.Piekrasti raksturojošā dabas ainava – **Engures pludmale** | 7.vides pieejamības uzlabošana Engures pludmalē atbilstoši universālā dizaina principiem; | 2 000 | 80 000,00 |
| 3. | **Mērsraga novada pašvaldība** | 6.Lībiešu kultūrtelpa un nemateriālais mantojums – **ieguldījumi Mērsraga brīvdabas estrādes "Jēgerleja" atjaunošanā** | 8.jauns Baltijas jūras reģiona pilsētu un novadu sadraudzības festivāls “Jūras ziņģes” atjaunotajā Mērsraga estrādē; | 3 000 | 180 000,00 | 180 000,00 | 180 000,00 |
| 4. | **Rojas novada dome** | 7.Lībiešu kultūrtelpa un nemateriālais mantojums – **ieguldījumi jaunas brīvdabas estrādes būvei Rojā** | 9.daudzveidīga brīvdabas pasākumu programma jaunizbūvētajā Rojas estrādē saskaņā ar tās stratēģiju. | 4 000 | 600 000,00 | 600 000,00 | 600 000,00 |
| **Kopā:** | | **7 objekti** | **9 pakalpojami** | **29 500** | **3 140 000,00**  *(ņemot vērā snieguma rezervi 2 948 460,00)* | **3 140 000,00** | **2 948 460,00** |